একতা যখন প্রথম বর্ষের ছাত্রী, তখন থেকেই পোস্টার আঁকা শুরু৷ তারপর ক্রমাগত এঁকে চলেছেন বিভিন্ন প্রোজেক্টের সঙ্গে যুক্ত হয়ে৷ বেশ কিছু আন্তর্জাতিক প্রোজেক্টেও কাজ করেছেন একতা৷ সারা দেশে প্রায় ১৫ টি নাটকের দলের সঙ্গে যুক্ত তিনি৷ সিঙ্গাপুরে দর্পণ আয়োজিত মিউজিক ফেস্টিভ্যালের পোস্টারও তাঁর হাতে আঁকা৷ সত্যজিৎ রায় রেট্রোস্পেক্টিভের পোস্টারও একতার ভাবনাপ্রসূত৷ ইন্ডাস্ট্রিতে যাঁদের কাজ প্রতিনিয়ত প্রেরণা দেয় একতাকে, তাঁরা হলেন ফাল্গুনী চট্টোপাধ্যায়, মীর আফসার আলি, পৌলমী বসু এবং অবশ্যই সৌমিত্র চট্টোপাধ্যায়৷ এঁদের কাজ করা দেখতে দেখতেই নিজে চলার পথ খুঁজে নিয়েছেন তিনি৷